**KTHIM PËRGJIGJE NR. 11 ( 17.11.2022-02.12.2022)**

**Informacion mbi kriteret e emërimit të stafit administrativ dhe akademik të Shkollës së Magjistraturës**

E nderuar znj. \*\*\*\*\*,

Në përgjigje të kërkesës tuaj për informacion, përcjellë pranë nesh në rrugë elektronike më datë 17.11.2022, mbi informacionin e kërkuar nga ana juaj mbi tre çështje të vlerësuara të rëndësishme nga ana juaj, ju vendosim në dijeni si vijon:

1. Sa i përket kërkimit të parë mbi dërgimin e listës së personelit akademik dhe administrativ në Shkollën e Magjistraturës, ju vëmë në dijeni se ky informacion është publik dhe gjendet i afishuar në faqen zyrtare të Shkollës së Magjistraturës.

2. Sa i përket kërkimit të dytë, ju vendosim në dijeni se procedura konkurrimit dhe rekrutimit të stafit pedagogjik në Sh.M është si vijon:

 a. Një prokuror ose gjyqtar mund të emërohet pedagog i brendshëm në Shkollën e Magjistraturës, pas një procedure konkurrimi transparente, të mbështetur në meritë, që normohet nga nenet 264 dhe 265 të ligjit nr. 115/2016 “Për organet e qeverisjes së sistemit të drejtësisë”. Procedura përfshin dy mundësi:

i) të mbajë statusin e prokurorit/gjyqtarit: në këtë rast ai komandohet si pedagog i Shkollës me afat, për një periudhë 5-vjeçare. Pas përfundimit të kësaj periudhe, ai rikthehet në detyrën e prokurorit ose gjyqtarit. Periudha e shërbimit në shkollë, i njihet si periudhë vjetërsie shërbimi si prokuror/gjyqtar;

ii) të mos e mbajë statusin e prokurorit/gjyqtarit; në këtë rast, nëse shpallet fitues, prokurori/gjyqtari emërohet pedagog i brendshëm pa afat.

iii) Prokurorët ose gjyqtarët në detyrë, mund të aktivizohen edhe si pedagogë të jashtëm në Shkollën e Magjistraturës.

iv) Organi i emërtesës së pedagogëve të Shkollës, të brendshëm ose të jashtëm, është Këshilli Drejtues i Shkollës së Magjistraturës.

b. Kushtetuta dhe ligjet nuk kanë parashikuar pengesa që një prokuror ose gjyqtar që nuk i është nënshtruar procesit të vetting-ut të emërohet pedagog i brendshëm i Shkollës.

c. Në rastin kur prokurori/gjyqtari konkurron për t’u emëruar si pedagog i brendshëm, pa afat kohor shërbimi sipas rrugës (ii), dorëheqja është kusht i detyrueshëm. Përndryshe, në rast se ruan statusin e prokurorit/gjyqtarit, ai vetëm mund të komandohet në detyrën e pedagogut, por me afat 5-vjeçar (shih rrugën (i).

2. Sipas shpjegimit të sipërcituar, dy pedagogë nga radhët e gjyqtarëve dhe prokurorëve kanë zgjedhur alternativën sipas rrugës (ii), duke hequr dorë nga statusi i magjistratit për të konkurruar për tu bërë pjesë si pedagogë të brendshëm pa afat në Sh. M.

3. Sa i përket rekrutimit të stafit administrativ, ju vëmë në dijeni se këta të fundit rekrutohen në zbatim të ligjit Nr. 152/2013 “Për nëpunësin civil”, dhe kodin e Punës.

4. Lidhur me kërkimin e tretë, ju vëmë në dijeni se Shkolla e Magjistraturës ne nuk mund të disponojmë një informacion të tillë, për sa kohë që procedura ligjore e konkurrimit dhe rekrutimit në shkollë nuk e kërkon si kusht këtë dokument.

Duke Ju falënderuar për mirëkuptimin,

--

Erik VEIZI